SKRIFTLIG FORESPØRGSEL P-1666/01

af Luigi Cocilovo (PPE-DE) til Kommissionen

(1. juni 2001)

Om: Manglende overholdelse af direktiv 85/337/EØF og 97/11/EØF

I kommunerne Conegliano og San Vendemiano i Provinsen Treviso (Italien) er man langt fremme med planlægningen af en vej med fire kørebaner kendt under betegnelsen Tangenziale sud (sydlig omfartsvej). Den projekterede vej henhører som følge af vejens længde og art under den type projekter, der i henhold til italiensk lov om gennemførelsen af direktiv 85/337/EØF(1), bilag B, som ændret ved direktiv 97/11/EØF(2), er omfattet af proceduren med vurdering af indvirkningen på miljøet. Vejen vil få alvorlige og irreversible følger for byens sidste landbrugsområde og for naturstierne ved floden Monticano, som allerede er blevet ødelagt af overflødige byggeprojekter, der har ændret miljøbalancen uden nogen som helst fordel for byens indbyggere (f.eks. en aldrig færdiggjort mindre sportshal), og den vil desuden komme til at løbe tæt forbi tæt befolkede områder.

Selv om floden Monticano ofte går over sine bredder i det pågældende område, har dette aldrig været genstand for hydrogeologiske undersøgelser, heller ikke engang i forbindelse med den nye kommunale byggeplan. Der er aldrig overvejet noget alternativ til vejen, selv om den uden unødige ulemper for miljøet og de berørte boligkvarterer kunne placeres i nærheden af motorvejen, der ikke ligger langt borte. Man har heller aldrig undersøgt muligheden af at liberalisere den trebanede motorvej, som, hvis der anlagdes yderligere tilslutningsveje, ville kunne absorbere trafikken i provinsen. Kan Kommissionen oplyse, hvilke initiativer den agter at tage for at sikre overholdelsen af fællesskabsretten og af de nationale og regionale bestemmelser om vurdering af indvirkningen på miljøet - den eneste procedure der kan sikre vurderingen af alternativer, som aldrig er blevet taget i betragtning i forbindelse med planlægningen af veje og projekteringen af infrastrukturer - med henblik på at forfølge målsætningerne om beskyttelse af sundheden, forbedring af livskvaliteten samt bevarelse af arternes mangfoldighed, af økosystemets balance og af dets reproduktionsevne?

(1) EFT L 216 af 3.8.1991, s. 40.

(2) EFT L 73 af 14.3.1997, s. 15.

Svar afgivet på Kommissionens vegne af Margot Wallström

(10. juli 2001)

I henhold til Rådets direktiv 85/337/EØF af 27. juni 1985 om vurdering af visse offentlige og private projekters indvirkning på miljøet(1) og 97/11/EF af 3. marts 1997 om ændring af direktiv 85/337/EØF er medlemsstaterne forpligtede til at sikre, at projekter, der bl.a. på grund af deres art, dimensioner eller placering kan få væsentlig indvirkning på miljøet, undergives en vurdering af denne indvirkning, inden der gives tilladelse hertil. De projekter, der er

omfattet af direktivet, er nærmere specificeret i bilagene hertil. Kommissionen har til opgave at sikre, at fællesskabsretten håndhæves og dermed i det konkrete tilfælde at vurdere, hvorvidt fællesskabslovgivningen om vurdering af virkningen på miljøet (VVM-vurdering) er blevet korrekt anvendt i den pågældende medlemsstat.

På grundlag af de oplysninger, det ærede medlem er fremkommet med, kan det anlægsarbejde, som er genstand for forespørgslen, henhøre enten under bilag I eller II til det pågældende direktiv, forud for eller efter ændringen heraf.

I henhold til direktiv 85/337/EØF forud for eller efter ændringen skal projekter inden for de kategorier, der er opført i bilag I, gøres til genstand for en vurdering i overensstemmelse med artikel 5-10.

I henhold til direktiv 85/337/EØF forud for ændringen skal projekter, der henhører under bilag II, gøres til genstand for en VVM-procedure, når medlemsstaterne skønner, at deres karakteristika kræver dette. Dog anses medlemsstaterne for forpligtede til at foretage en forhåndsvurdering med henblik på at fastslå, hvorvidt projekter henhørende under bilag II nødvendigvis skal gøres til genstand for en VVM-procedure.

I henhold til direktiv 85/337/EØF som ændret skal medlemsstaterne for projekter henhørende under bilag II ved hjælp af en undersøgelse i hvert enkelt tilfælde eller grænseværdier eller kriterier fastsat af medlemsstaten afgøre, hvorvidt projektet skal vurderes i henhold til artikel 5-10.

Med henblik på at bestemme, hvad der er den korrekte fællesskabsret i det konkrete tilfælde, er det nødvendigt at checke, hvornår anmodningen om tilladelse er blevet indgivet til den kompetente myndighed: er den indgivet inden den 14. marts 1999, er projektet omfattet af direktiv 85/337/EØF (som affattet inden 1997-ændringen).

Da Kommissionen intet kender til den situation, som det ærede medlem har redegjort for, vil den tage de nødvendige skridt for at indsamle nærmere oplysninger herom og sikre, at fællesskabslovgivningen overholdes.

(1) EFT L 175 af 5.7.1985.